נדב נוה

נדב נָוֶה (נולד בח' באייר תשמ"ה, 29 באפריל 1985) הוא קומיקאי, במאי, צלם, עורך וידאו, שחקן, מוזיקאי, וסופר דתי לאומי וחבר בהרכב הקומי אנדרדוס.

ביוגרפיה
נולד בבני ברק ללאה ושלמה נוה (אחיו של יאיר נוה), למד בבית הספר "סגולה", ובכיתה ז' עבר עם משפחתו לגבעת שמואל. למד בישיבת בני עקיבא קריית הרצוג בני ברק, במגמת קולנוע ותקשורת. לאחר סיום לימודי התיכון למד בישיבת ההסדר קריית שמונה, התגייס במסגרתה לשירות בצה"ל כתותחן בחיל השריון והשלים תואר ראשון בחינוך במכללת ליפשיץ.

ב-2009 התחיל ללמוד במעלה - בית הספר לטלוויזיה לקולנוע ולאמנויות. מ-2011 ועד 2016 לימד קולנוע בישיבת בני עקיבא נחלים, בישיבת קריית הרצוג, בישיבה לאמנויות ולמדעים בר-אילן ועוד. כיום מעביר הרצאות בנושא כתיבה ויצירה.

קריירה
בישיבת ההסדר קריית שמונה הכיר את חבריו מתן צור ויאיר יעקבי. ב-2007 פנה נוה למתן צור והעלה את הרעיון לייסד הרכב קומי דתי, אך הרעיון נדחה בשלב זה. בשנת 2011 פנה שוב נוה אל צור ואל יעקבי, והרעיון יצא לפועל. יעקבי המליץ להוסיף חבר נוסף בשם אשר בן-אבו, שהיה מוכר אף לנוה כיוון ששיחק בסרטים שצילם נוה כחלק מלימודי הקולנוע שלו בבית הספר 'מעלה'. במסגרת הפעילות המשותפת העלה ההרכב אנדרדוס סרטוני רשת רבים, קליפים, פרסומות, שלושה מופעי מערכונים ושישה מחזות זמר לילדים, וזכה לפרסום רב.

נוה אחראי לצילום ולעריכה של הסרטונים של אנדרדוס וכן מביים, מצלם ועורך סרטים ופרסומות לגופים שונים, ביניהם: 'מכבי טבעי', צו פיוס, ידיעות ספרים, צהר, להקת 'עניין אחר', תנובה ועוד.

ב-2015 כתב טור דו שבועי במגזין מוצש של מקור ראשון. החל מדצמבר 2015 הוא כותב מדור קבוע באותיות בשם "החיים על פי ינון"'. בשנת 2025 הטור "החיים על פי ינון" פסק ובמקומו הוא כותב את הטור בשם "ילד המלפפון" שעוסק בילד בעל כוח על לשליטה במלפפונים. ב-2018 הוציא את ספרו הראשון "החיים על פי ינון" המבוסס על דמויות מאותו מדור, בהוצאת ידיעות ספרים. הספר נבחר למצעד הספרים של משרד החינוך לשנת תשפ"ג ונכנס לרשימת הספרים האהובים של משרד החינוך של אותה שנה. ב-2019 הוציא לאור ספר המשך "החיים על פי ינון 2 הכוכב הבא", ב-2021 הוציא ספר שלישי בסדרה "החיים על פי ינון - החופש הגדול", וב-2024 הוציא ספר רביעי בסדרה "החיים על פי ינון - עושים כסף". החל משנת 2024 נוה התחיל להפיק סרטוני אנימציה המבוססים על הדמויות מתוך סדרת הספרים.

בינואר 2021 הוציא סרטון ויראלי בו הוא מחקה את שפת הגוף ותנועות הידיים של ראש ממשלת ישראל בנימין נתניהו תוך שימוש באביזרים שונים. הסרטון זכה לתפוצה רחבה ולחשיפה גדולה ברשתות החברתיות בישראל ומחוצה לה, ובפרט בטוויטר, וזכה בתואר הציוץ הפופולרי ביותר בטוויטר בישראל לשנת 2021, עם למעלה מ-31 אלף לייקים. בעקבות הצלחת הסרטון, פרסם נוה סרטונים דומים המבוססים על נאומים של יאיר לפיד, ג'ו ביידן ונפתלי בנט.

בשנת 2021 התחיל נוה להוציא סרטונים קומיים מצליחים העוסקים בחיי היום יום ובקשר בין הורים וילדים. ברובם של הסרטונים משחקים ילדיו ולעיתים אף בני משפחה אחרים. נכון ליוני 2025 יש לערוץ היוטיוב שלו מעל 58 מיליון צפיות וכן מעל ל-68 אלף מנויים.

בפברואר 2024 הוציא את השיר "אבאבו".

החל ממאי 2024 נוה מצלם, מביים, ומשחק יחד עם ילדיו בסדרה "בול בפוני" בערוץ מאיר לילדים, והחל מקיץ 2024 מופיע בסדרת הדרמה "מעמול" של הערוץ בתפקיד הסוכן ג'.

במרץ 2025 הוציא את השיר "עוד רגע"

 חיים אישיים 
נדב נשוי ליעל ואב לארבעה. מתגורר בלוד.

קישורים חיצוניים




 נדב נוה על הומור ויהדות: "זה קו דק, צריך להיזהר בו מאוד" באתר הידברות (ארגון) 12 ביוני 2018
 השאלון הקצר של תרבוש עם נדב נווה מ"אנדרדוס" באתר המגזר


האב ובנו שכבשו את הרשת עם מערכונים מחיי המשפחה - ראיון לעכשיו 14

 "אני השכן העצבני", גולן אזולאי נפגש עם הקומיקאי נדב נוה, ערוץ הידברות, פברואר 2025

הערות שוליים

קטגוריה:בדרנים ישראלים
קטגוריה:בוגרי ישיבת קריית הרצוג
קטגוריה:בוגרי מעלה - בית הספר לקולנוע ולטלוויזיה
קטגוריה:בוגרי ישיבת ההסדר קריית שמונה
קטגוריה:שחקני תיאטרון ישראלים
קטגוריה:שחקני קולנוע וטלוויזיה ישראלים
קטגוריה:בוגרי מכללת ליפשיץ
קטגוריה:בוגרי בית הספר סגולה
קטגוריה:בני ברק: אישים
קטגוריה:גבעת שמואל: אישים
קטגוריה:לוד: אישים
קטגוריה:ישראלים שנולדו ב-1985